DA Den Europæiske Unions Tidende C 268/36

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 268/16)

Denne offentliggørelse giver ret til at føre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»BUTELO DE VINHAIS« eller »BUCHO DE VINHAIS« eller »CHOURIÇO DE OSSOS DE VINHAIS«

EF-nr.: PT/PGI/005/0459/20.04.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Gabinete de Planeamento e Políticas Adresse: Rua Padre António Vieira, n.o 1-8o P-1099-073 Lisboa Tlf. (351) 213 819 300 Fax (351) 213 876 635 E-mail: gppaa@gppaa.min-agricultura.pt

2. Sammenslutning:

Navn: ANCSUB — Associação Nacional de Criadores de Suínos de Raça Bísara Adresse: Edifício da Casa do Povo Largo do Toural P-5320-311 Vinhais Tlf. (351) 273 771 340 Fax (351) 273 770 048 E-mail: ancsub@bisaro.info Sammensætning: Producenter/forarbejdningsvirksomheder ( X ) Andre ( )

3. Produktets art:

Kategori 1.2: Kødprodukter (opvarmet, saltet, røget)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Butelo de Vinhais« eller »Bucho de Vinhais« eller »Chouriço de Ossos de Vinhais«

4.2. Beskrivelse: Røget pølse, som fremstilles af kød, fedt, knogler og brusk, der stammer fra ribben og rygsøjle fra svin af racen Bisaro eller krydsninger dermed (mindst 50 % Bisaro — F1-dyr, der er produceret ved at krydse racerene Bisaro-svin, som er registreret i en stambog, med svin af andre racer), og som fyldes i en svinemave (bucho), svineblære eller svinetyktarm (palaio). Pølsen er gullig, rødlig eller mørkebrun og vejer mellem 1 og 2 kg. Den er rund, oval eller cylindrisk, og størrelsen varierer afhængigt af, hvilket skind der er anvendt (10 til 15 cm i diameter, hvis der er anvendt mave eller blære, 20 cm lang og 10 til 15 cm i diameter, hvis der er anvendt tyktarm). Knoglerne er synlige gennem skindet.

4.3. Geografisk område: Som følge af den traditionelle fremstillingsmetode, dyrenes opfodring, lokalbefolkningens nedarvede kendskab til husdyrpleje og den jordbundssammensætning, der er nødvendig for at skaffe fodergrundlaget for opdræt af en særlig råvare af ubestridt særegen kvalitet, er produktionsområdet (hvor Bisaro-svinene og krydsninger af denne race fødes, opdrættes, opfedes og slagtes, og hvor kødet opskæres) afgrænset til kommunerne Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais i Bragança-distriktet og til kommunerne Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar og Vila Real i Vila Real-distriktet, fordi man kun her finder det fodergrundlag og den viden om husdyrpleje, der kræves. Som følge af de særlige vejrforhold, der kræves for at fremstille Butelo de Vinhais, producenternes knowhow og de uændrede lokale fremstillingsmetoder, er det geografiske forarbejdningsområde afgrænset til kommunerne Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais i Bragança-distriktet.

4.4. Bevis for oprindelse: Butelo de Vinhais kan kun produceres i behørigt godkendte forarbejdningsvirksomheder i det nævnte forarbejdningsområde. Hele forarbejdningsprocessen er underkastet strenge kontrolprocedurer, der sikrer fuld sporbarhed af produktet. Råvaren er kød fra Bisaro-svin, der er opført i det zootekniske register for racen, eller fra krydsninger (F1), hvor ét af forældredyrene er af Bisaro-racen og er opført i bogen for voksne dyr i det zootekniske register. Svinene skal være opdrættet på traditionelle semi-ekstensive bedrifter med kapacitet til at producere traditionelt foder. Det skal bemærkes, at svinene æder store mængder kastanjer, hvilket giver kødet dets særprægede og karakteristiske organoleptiske egenskaber. Svinene slagtes og opskæres i godkendte virksomheder i produktets geografiske område. Kødet må kun forarbejdes på virksomheder, der er godkendt af kontrolorganet og af sammenslutningen. Hver enkelt pølse forsynes med et nummereret certificeringsmærke, der gør det muligt at spore produktet helt tilbage til den landbrugsbedrift, hvor det har sin oprindelse. I hvert led af produktionskæden er det muligt at fastslå produktets oprindelse ved hjælp af det identifikationsnummer, der skal fremgå af certificeringsmærket.

4.5. Produktionsmetode: Kødet, der indehold knogler og brusk, skæres op i små stykker og anbringes i en beholder, hvor det krydres og blandes med salt, hvidløg, paprika, laurbærblade, vand og vin fra regionen (vinens »krop« og syre er med til at forbedre kvaliteten af blandingen og det færdige produkt). Denne blanding — lokalt kendt som »adoba« — skal så henstå fra en til tre dage. Efter en sidste krydring af blandingen, fyldes den på svinetyktarm, -mave eller -blære, hvor den ene ende allerede er syet eller bundet sammen med bomuldssnor, mens den anden ende lukkes, når »kødet« inden i er presset fast sammen. Derefter ryges pølsen langsomt, idet der anvendes ege- og/eller kastanjetræ, traditionelt i mindst 15 dage, hvorefter den modnes i kolde omgivelser. Butelo de Vinhais markedsføres som hele pølser, altid i en pakning fra oprindelsesstedet. Den kan på grund af sin art og sammensætning ikke skæres i skiver. Til pakning anvendes et særligt materiale, som er uskadeligt og inert, når det kommer i kontakt med produktet, som pakkes i normal eller kontrolleret atmosfære eller vakuumpakkes. Pakning må kun foregå i det geografiske forarbejdningsområde med henblik på at sikre sporbarhed og kontrol og undgå ændring af produktets smagsegenskaber og mikrobiologiske karakteristika.

4.6. Tilknytning: Forskellige dyreskulpturer og henvisning til afgifter på svin og biprodukter heraf i forskellige kommuneregistre i området viser, at svineavl har haft stor betydning i dette område i meget lang tid. Produktets tilknytning til det geografiske område kan således siges at være bestemt af dyreracen (som er hjemmehørende i området), de lokale produkter, der anvendes som foder til dyrene, den viden og kunnen, der kræves ved udvælgelse af kødstykkerne, den langsomme rygning med træ fra regionen og lagringen i meget kolde og tørre omgivelser.

4.7. Kontrolorgan:

Navn: Tradição e Qualidade — Associação Interprofissional para Produtos Agro-Alimentares de Trás-os-Montes Adresse: Av. 25 de Abril, 273 S/L P-5370-202 Mirandela Tlf. (351) 278 261 410 Fax (351) 278 261 410 E-mail: tradição-qualidade@clix.pt

Mærket »Tradição e Qualidade« opfylder kravene i normen 45011:2001.

4.8. Mærkning: Mærkningen skal omfatte følgende ordlyd »Butelo de Vinhais — Indicação Geográfica Protegida« (beskyttet geografisk betegnelse) eller »Bucho de Vinhais — Indicação Geográfica Protegida« eller »Chouriço de ossos de Vinhais — Indicação Geográfica Protegida« samt EF-logoet og det tilsvarende logo for Vinhais-produkter, som er gengivet nedenfor. Desuden skal produkter mærkes med certificeringsmærket, der altid skal omfatte produktets navn og betegnelse, navnet på kontrolorganet og løbenummeret (numerisk eller alfanumerisk kode, der gør det muligt at spore produktet).

(1) EUT L 93 af 31.3.2006, s. 12.